Gazdova krv je divadelná hra, ktorú Ondrej Šulaj napísal na motívy románov Krv, Jeseň a ďalších próz Rudolfa Slobodu.
Po úspešných inscenáciách Macocha (1996) a Armagedon na Grbe (1993) je to už tretí titul tohto spisovateľa v divadle Astorka. Réžie sa znovu ujal Juraj Nvota, v hlavnej úlohe uvidíme Miroslava Nogu, Szidi Tobias, Zitu Furkovú a ďalších.
Szidi Tobias, ktorá stelesňuje gazdovu ženu, opisuje svoju postavu ako "paranoidnú schizofreničku, ktorá nesmierne miluje svojho muža, aj keďmuto prejavuje chorobným správaním".
Gazdova krv je príbeh spisovateľa, ktorý žije s manželkou v Devínskej Novej Vsi. Veľkú úlohu v jeho živote zohrávajú aj matka, dcéra a tajná láska Číňanka. Príbeh sa odohráva po novembri 1989, jeho súčasťou sú aj retrospektívy do 70. rokov, keď sa Gazda dostal do kontaktu s ŠTB.
Súčasťou deja sú Gazdove názory ako unikátny záznam zvláštneho myslenia a originálnych filozofických úvah Ruda Slobodu. Prvé uvedenie hry v bratislavskom divadle Astorka Korzo '90 je dnes o 19.00 h, ďalšie predstavenie je 24. marca.
Už štvrtou premiérou sezóny Divadla Alexandra Duchnoviča v Prešove je tragikomédia Havaj z prostredia rusínskej dediny. Je to debut mladej prešovskej autorky Michaely Zakuťanskej. Príbeh 20-ročnej dievčiny sa odohráva v rusínskej obci, v kruhu nie celkom typickej rodiny.
"Janka žije v Havaji na ceste 1. triedy medzi Stropkovom a Medzilaborcami. V nejakom prostredí na periférii Slovenska, alebo aj Európy sa snaží nájsť seba, vlastné šťastie, snaží sa prísť na to, čo ju obmedzuje a čo teší," povedala o inscenácii Zakuťanská. Réžiu divadlo zverilo mladej režisérke Zoji Zupkovej, ktorá je zároveň autorkou scény.
Podľa riaditeľa DAD Mariána Marka ponúklo divadlo priestor mladému tímu tvorcov, aby si vyskúšali fungovanie s profesionálnym súborom. Zároveň si od tejto spolupráce divadlo sľubuje aj prínos v podobe nových trendov.
V hlavnej úlohe alternujú Slávka Šmadová a Daniela Libezňuk.
Okrem nich si v predstavení zahrajú Eugen Libezňuk, Vladimír Čema, Vladimíra Brehová a ďalší.
Premiéru divadlo uvedie dnes o 19.00 h.